als_Latn dik_Latn sag_Latn
Pas tre refuzimeve që nga viti 2009, Shqipëria mori, më në fund, statusin e vendit kandidat për të hyrë në Bashkimin Europian. Ky nuk është një antarësim i menjëherëshëm, pasi na presin disa vite dhe shumë punë për t’u bërë pjesë e familjes europiane.
Marrja e statusit vjen 1 vit e 1 ditë pas ndërrimit të qeverive.
Ajo ka qënë pjesë e platformave elektorale të të dyja forcave politike më të fuqishme në vend, por me ndërrimin e qeverive qershorin e shkuar, i takon Kryeminstrit aktual Edi Rama, të marrë meritat e kësaj arritjeje. Reformat e ndërmarra nga qeveria dhe përpjekjet për të luftuar korrupsionin e krimin janë vlerësuar bindshëm nga ndërkombëtarët dhe marrja e statusit s'është veçse një tregues i kësaj.
Ndërkohë shqiptarët gjenden midis dy pikëpamjesh: Ia vlen apo jo të bëhemi pjesë e BE-së?
Ja cilat janë avantazhet e disavantazhet e një të ardhmeje (ndoshta jo shumë të largët) në Bashkimin Europian.
Pse është mirë të jemi pjesë e BE-së?
Përfitimet e hyrjes së Shqipërisë në Bashkimin Europian janë të shumta.
Së pari, do të ketë lëvizje të lirë të qytetarëve shqiptarë, të cilët duan të studiojnë, punojnë e jetojnë në secilin prej 27 vendeve të BE-së.
Së dyti, do të kemi shkëmbim të lirë ekonomik, pa taksa import-eksporti brenda Bashkimit.
Një nga avantazhet më të rëndësishme për një vend bujqësor si Shqipëria, është subvencionimi në sektorin e bujqësisë. Ligjet e njehësuara të konkurrencës ndikojnë në rritjen ekonomike, në shkëmbimin e lirë dhe në kontrollin e krijimit të monopoleve.
Përdorimi i monedhës europiane euro, rrit stabilitetin ekonomik; mekanizmi i ndihmës së vendeve në krizë, ecën me ritme të ngadalta, por është funksional.
Bashkimi Europian ka ligje të forta, të cilët mbrojnë punëtorët nga shfrytëzimi i punëdhënësve. Ligjet rregullojnë çështje si: sa pushime në vit i lejohet çdo punëtori,sa orë në javë duhet të punojnë ata (limiti është 48 orë në javë) dhe se sa do të jetë paga minimale.
Gjithashtu, me hyrjen në Bashkimin Europian Shqipëria do të përfitojë ndihmë ekonomike nga vendet më të zhvilluara dhe më të pasura të organizatës.
Për çfarë duhet të shqetësohemi?
Një nga disavantazhet më të mëdha të hyrjes së Shqipërisë në Bashkimin Europian ngelet kostoja e madhe. Kontributet vjetore që vendi ynë duhet t’i paguajë Brukselit, mund të jenë të larta dhe të papërballueshme nga ekonomia e brishtë.
Më shumë burokraci e më pak demokraci: Institucionet europiane kanë shtresa të tepërta burokracie, që ia largojnë të drejtat vendimmarrëse komuniteteve lokale.
Një tjetër problem është mundësia e humbjes së pavarësisë në qeverisje. Kjo fillon që me ndryshimin e Kushtetutës së Republikës së Shqipërisë për t'iu përshtatur asaj të Bashkimit Europian.
Me gjithë të mirat e të këqijat e antarësimit të Shqipërisë në Bashkimin Europian dhe luftën e gjatë që do të na duhet të bëjmë, për të rigjallëruar shtetin në të gjitha drejtimet, marrja e statusit kandidat është një tregues që shpreh më së miri, se jemi në rrugën e duhur të zhvillimit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn